Samewerking: 'n wen-wen situasie | News24
Samewerking: 'n wen-wen situasie
'n Trop Boerbokke is fluks besig om die tuin regoor die polisiekantoor in Jeffreysbaai op te vreet.Foto:VERSKAF
UBUNTU is aksie!
Ry in Jeffreysbaai se hoofstraat af en jy sien 'n gees van samewerking, meelewendheid, omgee vir mekaar wat jy nie oral kry nie.
Regoor die polisiekantoor by die stopteken, is 'n pragtige tuintjie vol vet- en ander plante (deur die Dorp van Drome aangelê?). Omdat die lede van 'n groep vir die voorkoms van die dorp omgee, sorg hulle seker dat dit redelik gereeld water kry. Omdat hulle sekerlik ook vir die algemene welsyn van Kouga verantwoordelik voel, kies hulle plante wat min water nodig het,
Dis die een kant van dié utopiese droom. Die ander kant is die mooi samewerking tussen die Dromers en die eienaars van 'n troppie Boerbokke wat fluks besig is om die tuin op te vreet. Dis nou 'n wen-wen spanpoging. Een deel van die samelewing plant die vreetgoed, en die ander deel se bokke vreet die plantgoed. Die een hand was die ander: die een saai en die ander een maai. Die bokke se eienaars hoef nie vir hul diere kos te koop nie; en die Dromers se werkywer word bevorder deurdat hulle voortdurend kan tuinmaak en die dorp verfraai. Want die weldoeners se werk raak nie klaar nie en die bokke se eetlus ook nie.
Wie se bokke is dit? Wie gee om? Samewerking is wat 'n goeie plaaslike en streeksrege-ring wil sien: Viva, ubuntu, viva!